KIRJALLINEN KYSYMYS E-2937/01 esittäjä(t): Juan Naranjo Escobar (PPE-DE) komissiolle. Urheilun liittäminen sovellettaviin yhteisiin politiikkoihin.



Virallinen lehti nro 134 E , 06/06/2002 s. 0155 - 0156



KIRJALLINEN KYSYMYS E-2937/01 esittäjä(t): Juan Naranjo Escobar (PPE-DE) komissiolle (24. lokakuuta 2001) Aihe: Urheilun liittäminen sovellettaviin yhteisiin politiikkoihin Nizzassa 7.9. joulukuuta 2000 pidetyn Eurooppa-neuvoston puheenjohtajan päätelmien liitteenä olevassa julkilausumassa jäsenvaltioiden päämiehet ja hallitusten puheenjohtajat totesivat, että on tärkeätä ottaa huomioon urheilun yhteiskunnalliset, kasvatukselliset ja kulttuuriin liittyvät tehtävät. On tarpeen, että urheilun yhteiskunnallisen merkityksen säilyttämisen kannalta välttämätöntä etiikkaa ja solidaarisuutta voidaan noudattaa ja edistää, vaikka Euroopan unionilla ei ole suoraa toimivaltaa tällä alalla. Onko komissiolla arviota siitä, mihin toimiin se voi ryhtyä, jotta saavutettaisiin Nizzan Eurooppa-neuvoston päätelmien mukaiset tavoitteet urheilun liittämiseksi sovellettaviin yhteisiin politiikkoihin? Viviane Redingin komission puolesta antama vastaus (19. joulukuuta 2001) Yhteisten politiikkojen täytäntöönpanossa huomioon otettavista eurooppalaisen urheilun erityispiirteistä ja sen yhteiskunnallisesta merkityksestä joulukuussa 2000 Nizzassa annetussa julkilausumassa(1) Eurooppa-neuvosto korosti urheilun yhteiskunnallista ja kasvatuksellista arvoa. Komissio ilmaisi sitoutuvansa näihin arvoihin jo joulukuussa 1999 julkaisemassaan, Helsingissä kokoontuvalle Eurooppa-neuvostolle annetussa urheilua koskevassa selvityksessä.(2) Nizzan julkilausumassa omaksuttu toimintamalli on siten komission jo vuosia sitten käyttöön ottaman toimintatavan mukainen. Komissio on Nizzan julkilausuman antamisen jälkeen osallistunut yhdessä puheenjohtajavaltioiden Ruotsin ja Belgian kanssa julkilausuman seurantatöihin. Komissio on lisäksi ottanut huomioon urheilun erityispiirteet tarkastellessaan tiettyjä urheiluun liittyviä näkökohtia, kuten pelaajien agentteja, julkista tukea ammattiseuroille ja siirtoja. Jälkimmäisessä tapauksessa komissio on soveltanut yhteisön lainsäädäntöä ottaen samalla täysimääräisesti huomioon urheilun luonteesta aiheutuvat erityiset rajoitteet sekä tarpeen varmistaa jalkapallon kehittyminen. Komissio on näin ollen kiinnittänyt erityistä huomiota esimerkiksi seurojen koulutustarjonnan edistämiseen, nuorten suojeluun sekä tarpeeseen varmistaa kilpailujen oikeudenmukaisuus ja joukkueiden pysyvyys. Kaikissa tapauksissa, joissa on tarkasteltu urheiluun liittyviä näkökohtia, on yleisesti ottaen otettu huomioon Nizzan julkilausuma. Myös 16. lokakuuta 2001 annettu ehdotus Euroopan parlamentin ja neuvoston päätökseksi Euroopan liikuntakasvatuksen teemavuodesta 2004(3) on urheilua koskevan Nizzan julkilausuman hengen mukainen. Jäsenvaltiot ja komissio tarkastelivat lisäksi urheiluministereiden epävirallisessa kokouksessa 12. marraskuuta 2001 Brysselissä sitä, miten Nizzan julkilausuman seuranta on hoidettu. Komissio on perustamissopimusten noudattamisen valvojana varmistanut Nizzan julkilausuman mukaisesti urheilun erityispiirteiden ottamisen huomioon. (1) Puheenjohtajan päätelmät (Nizzan Eurooppa-neuvosto (7.9. joulukuuta 2000 liite IV). (2) Komission selvitys Eurooppa-neuvostolle nykyisten urheiluun liittyvien rakenteiden turvaamisesta ja urheilun yhteiskunnallisen tehtävän säilyttämisestä Euroopan yhteisössä (Urheilua koskeva selvitys Helsingissä kokoontuvalle Eurooppa-neuvostolle (KOM(1999) 644, 1.12.1999, lopullinen. (3) KOM(2001) 584 lopullinen.